**Lupul gigolo**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lup blond, statură-aproape potrivită,

Trecut puţin de prima tinereţe,

Aş vrea cu bucurie ca să dau bineţe

Unei bunici care-mi va fi ursită.

Vegetarian convins de astă dată,

Promit să n-o mai abordez cu lăcomie

Şi să îi stau alături pe vecie,

Scriind din nou, frumos, povestea toată.

Nu-mi trebuie decât s-o ştiu cu mine,

Alături împărţind aceeaşi soartă,

Până-ntr-o zi, când Doamne iartă,

Firava-i aţă nu o va mai ţine.

Voi aştepta cuminte ani chiar zece,

Ducând-o pe la Olăneşti la băi,

Pentru ca în final, apoi,

Să pot ca să mă reculeg în lege.

Voi face cele cuvenite după şase luni

Şi-oi pomeni-o poate ani de zile,

Pentru că mi-ar lăsa o dulce moştenire

Pe care să o gust apoi cu prieteni buni.

Desigur, poate voi cunoaşte şi-o nepoată,

Scufiţă roşcovană, jucăuşe foc

Şi viaţa-mi aş putea s-o fac la loc

Cu bani în buzunar de astă dată...